《祭坦仲履》
宋代·释文珦

仲履真吾徒，敏慧出流辈。
比玉无纤瑕，方珠绝微颣。
子心如秋月，皎皎长不昧。
子身如閒云，出处极自在。
相从逾十年，不见时俗态。
爱子静而文，喜子和而耐。
语子以玄微，一一能领会。
今子隔重泉，使我增感慨。
酌彼清漳泉，为子供一酹。
魂气诚有知，歆监俨如对。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。